Κριτήριο Αξιολόγησης Β’ Λυκείου

Από παιδιά, στο σχολείο και στο σπίτι, μαθαίνουμε και παπαγαλίζουμε τι σπουδαίο πράγμα είναι η εργασία. Ένα απ’ τα πρώτα «είδωλα» των κοινωνιών στάθηκε ο ανθρώπινος **μόχθος**, που τιμήθηκε και υμνήθηκε, σ’ όλες τις εποχές και τα συστήματα, από εργαζομένους και μη – προπάντων απ’ τους τελευταίους, φτάνει να εργάζονται οι άλλοι. Ρεαλιστικά και σαρκαστικά, ο Βολταίρος , έλεγε : «Καλά οργανωμένη χώρα είναι εκείνη, όπου οι λίγοι βάζουν τους πολλούς να δουλεύουν, τρέφονται απ’ αυτούς, και τους κυβερνούν»

Συνακόλουθα , η εργασία **προβλήθηκε** σαν αρετή, χαρά, καμάρι, απόλαυση, έμφυτη ανάγκη στον άνθρωπο και πάει λέγοντας. Και δεν είναι διόλου λίγοι όσοι είδαν την εργασία σαν κατάρα και Γολγοθά του ανθρώπινου γένους – που εργαζόμενο ασταμάτητα για να ζήσει, δεν προφταίνει να ζήσει πραγματικά.

Ευλογία ή κατάρα , αναγκαίο κακό ή απόλαυση , η εργασία απόκτησε στην εποχή μας ένα ακόμα «στίγμα» :έγινε απρόσιτη για εκατομμύρια ανθρώπους. Χρόνια και χρόνια, οι νέοι εργάζονται άμισθα (σπουδάζουν, μαθητεύουν σε τέχνες κ.λπ.), για να μπορέσουν να εργαστούν έμμισθα – κι όταν έρθει η ώρα να «θερίσουν τους γλυκείς καρπούς» του μόχθου τους, δε βρίσκουν που να εργασθούν.

Αλλά η **απογοήτευση** και η κατάθλιψη τους δε λιγοστεύει κι όταν βρίσκουν δουλειά- που, όμως , είναι **ξένη** με όσα έμαθαν και δεν οδηγεί διόλου προς τους στόχους που φιλοδόξησαν. Κοινότατος, βέβαια, είναι ο τόπος πως η εργασία μπορεί να είναι χαρά , όταν ασχολείσαι με αυτό που αγαπάς και ξέρεις , μ’ αυτό που ταιριάζει στην κλίση σου και στο «μεράκι» σου, μ’ αυτό όπου έχεις «μυηθεί» και που άρχισες να το κατακτάς. Αλλά τι χαρά μπορεί να νιώσει ένας φιλόλογος , ένας μαθηματικός , ένας γεωπόνος, που αναγκάζεται να κάνει το γκαρσόνι ή το νυχτοφύλακα για τον επιούσιο; Και τι θα προσφέρει στο περιβόητο «κοινωνικό σύνολο», κάνοντας εργασία που αγνοεί και που μισεί, και μην κάνοντας την εργασία που γνωρίζει και λαχταρά; Μετρήθηκε τάχα πόση είναι αυτού του είδους η σπατάλη εργατικού δυναμικού αλλά και το «διαφεύγον **κέρδος**» από τη μη αξιοποίηση γνώσεων και σπουδαστικού χρόνου;

Αυτή η « καταναγκαστική εργασία» σταλάζει μέσα του μια όλο και μεγαλύτερη αίσθηση αποτυχίας, απογοήτευσης, αυτοοικτιρμού, αποστροφής για την διπλά άγονη δουλειά του, για τους άλλους, για τον εαυτό του ακόμα – που φτάνει στην **οργή** της εξανάστασης. Και – ποιος δεν το ξέρει; - η μη απασχόληση , η υποαπασχόληση, η ετεροαπασχόληση, η στρεβλή απασχόληση στοιχειοθετούν όχι μόνο «κατάρα» αλλά και μια απ’ τις μεγαλύτερες θρυαλλίδες στα θεμέλια του κόσμου μας.

Μάριος Πλωρίτης

Ασκήσεις

Β1. «Αλλά η απογοήτευση και η κατάθλιψή τους…προς τους στόχους που φιλοδόξησαν». Να αναπτύξετε την παραπάνω άποψη σε μία παράγραφο 100 περίπου λέξεων.

(10 μονάδες)

Β2. Α) Να δώσετε έναν τίτλο στο κείμενο.

Β) Στην τέταρτη παράγραφο του αποσπάσματος «Αλλά η απογοήτευση…σπουδαστικού χρόνου;» ο συγγραφέας χρησιμοποιεί κάποια ερωτήματα. Να τα καταγράψετε και να επισημάνετε τη χρήση τους.

(5 Μονάδες)

Β.3. Α) Να αιτιολογήσετε τη χρήση των παρακάτω διαρθρωτικών λέξεων : συνακόλουθα, για να, όμως, όχι μόνο..αλλά και.

Β) Να εντοπίσετε σε όλο το κείμενο δύο παραδείγματα δηλωτικής χρήσης της γλώσσας και δύο παραδείγματα ποιητικής χρήσης της γλώσσας.

(4 Μονάδες)

Β.4. Α) Να γράψετε ένα **συνώνυμο** για καθεμία από τις παρακάτω λέξεις: μόχθος, απογοήτευση, οργή

Β) Να γράψετε από ένα **αντώνυμο** για καθεμία από τις παρακάτω λέξεις: προβλήθηκε, ξένη, κέρδος

(6 Μονάδες)